Näkkileipäasetelma

Näkkileipäasetelma on taiteilija Olli Miettisen vuonna 1931 valmistunut öljyvärityö kankaalle, kooltaan 71 × 68 cm. Ateneumin taidemuseo osti teoksen kokoelmiinsa vuonna 1993.

”Pyrin pelkkiin väripintoihin – pois esineellisyydestä”, Miettinen luonnehti, kun hän maalasi opintomatkan tuliaisena muun muassa Näkkileipäasetelman. Hän teki nuorena taiteilijana Firenzeen ja Pariisiin opintomatkan, jolla hän näki muun muassa Georges Braquen näyttelyn. Kotiin tullessaan hän toi myös mukanaan La Piste -lehden sekä Musée du Luxembourgia ja Vincent van Goghin taidetta esittelevät kirjat. Seuraavissa maalauksissaan Miettinen yritti kertomansa mukaan toteuttaa sen, mintä oli opintomatkalla nähnyt.

Näkkileipäasetelman alkuperäinen nimi oli Sommitelma ja ”Näkkileipäasetelma” oli vain pilkkanimi, mutta Miettinen antoi sen myöhemmin olla teoksen nimenä.

Lähteet
 Timo Huusko: ”Olli Miettinen: Näkkileipäasetelma”. Teoksessa Ateneum-opas. Toim. Timo Huusko, 2007, s. 96.

Aiheesta muualla
 Teos Suomen Kansallisgallerian sivuilla: Kokoelmat: Näkkileipäasetelma. 

Suomalaiset maalaukset
Ateneumin kokoelmat
Asetelmat